Kalender 5 Julie - Kuns En Vermaak - Republikein
Monday, November 18th, 23:47:40
Kalender 5 Julie
» Vanaand is die immer gewilde Windhoek City Market weer in die hoofstad. Geniet ’n onbeperkte vonkelwynproe van verskeie wynkelders uit Suid-Afrika. Dié mark is die ideale plek waar jy jou skoene ná ’n besige week kan uitskop en lekker kos en wyn onder die Namibiese sterre kan geniet. Dit bied ’n verskeidenheid kos- en dekorstalletjies. Daar is ook ’n kinderarea. Daar is stalletjies met plaaslike en ingevoerde juwele, leerprodukte, klere, skoene en dekor. Toegang is N$40 vir volwassenes, en gratis vir kinders onder 16.
» Die radiopersoonlikheid en hartsmens Treza is vanaand se kunstenaar vir Julie se Night Under the Stars (Nuts). Die gewilde geleentheid vind by die Goethe-Institut plaas. Treza se musiekstyl is baie naby aan RnB en soul met ’n klomp elektroniese klanke by. Gaan geniet ’n aand van heerlike musiek en beleef die reis waarop Treza se lirieke vol liefde en introspeksie jou sal neem. Die deure open om 19:00. Kaartjies kos N$20 en kan by die hekke gekoop word.
» El Barrio Tapas Bar and Restaurant is ’n Kubaanse restaurant wat veral bekendheid vir hul Latynse kos verwerf het. Die restaurant bied vandag ’n mark aan waar skeppende mense bymekaarkom om hul handewerk aan die publiek bekend te stel. Die mark, wat ’n Suid-Amerikaanse gevoel het, open om 16:00 en toegang is gratis.
» Die gewilde sanger en drom-ster Slickartie, wat vir sy verskillende weergawes van klassieke treffers bekend is, is vanaand op die Warehouse-teater se verhoog te sien. Die aand sal ’n blik op dié kunstenaar se brein bied, met oorspronklike musiek van sy album wat binnekort bekend gestel gaan word. Die album bestaan uit ou gunstelinge en gesamentlike stukke wat in ’n intieme en opwindende reis en kos vir die siel bied. Die vertoning begin om 20:00. Kaartjies beloop N$80 en kan by die deure gekoop word.